謝孫仲益察院借示詩卷
作者：張守
朝代：宋

paragraphs: 客游跨兩春，胸次飽塵滓。
無人抉河漢，爲我一浣洗。
故人富清製，放筆如翻水。
此間渺無津，滂沛到筆底。
長鬚遣大軸，光彩照窗几。
我時食對案，驚喜失筯匕。
風雅間何闊，稍復聞正始。
滌除塵想滅，肝肺挹清泚。
早年上金閨，氣劘諸彦壘。
風斤運無旁，四座羞血指。
駸駸跨驄馬，奔輪不容柅。
負大難爲力，得坎聊復止。
熙辰崇盛典，潤色待東里。
風雲吐憤鬱，事業振奇偉。
餘暇賦天台，金聲追祖禰。